ओसामा के खात्मे की घटना की जांच करेगा आयोग  
लादेन के अमेरिकी अभियान में मारे जाने की घटना की जांच के लिए एक आयोग का गठन किया।
पाकिस्तान सरकार ने ऐबटाबाद में अलकायदा सरगना ओसामा बिन लादेन के अमेरिकी अभियान में मारे जाने की घटना की जांच के लिए मंगलवार को एक आयोग का गठन किया।  आयोग इस बात का भी पता लगाएगा कि संबद्ध अधिकारियों की चूक की प्रकृति और पृष्ठभूमि क्या थी। प्रधानमंत्री कार्यालय से जारी एक बयान के मुताबिक प्रधानमंत्री यूसुफ रजा गिलानी ने उच्चतम न्यायालय के न्यायाधीश न्यायमूर्ति जावेद इकबाल के नेतृत्व वाली एक पांच सदस्यीय आयोग का गठन किया है। आयोग ऐबटाबाद घटना की जांच करेगी। आयोग पाकिस्तान में ओसामा की मौजूदगी के बारे में सभी तथ्यों और दो मई को ऐबटाबाद में हुए अमेरिकी अभियान से जुड़ी परिस्थितियों और तथ्यों का पता लगाएगा।